
הצעת חוק המפלגות (בחירות מקדימות לכנסת השבע-עשרה)(הוראת שעה),

 התשס"ו-2005 - בקשה לרביזיה - הצבעה

היו"ר מיכאל איתן:

 שלום לכולם, אני פותח את ישיבת הוועדה. אנחנו מבקשים לתקן את החוק בקשר לזמן שבו מועמדים יכולים למסור למבקר המדינה את רשימת התורמים. היום כתוב שמועמד ימסור למבקר המדינה 14 ימים לפני הבחירות המקדימות רשימה של תורמים. מאחר וממילא הפרסום ייעשה רק אחרי הבחירות והבחירות בליכוד יהיו ב-18 לחודש, אם אנחנו צריכים להגיש 14 יום קודם לכן זה ב-4 בחודש וכך לא יהיה להם זמן להכין את הרשימה. 

אפרים סנה:


אלה דוחות לראשות המפלגה?

היו"ר מיכאל איתן:

 זה חל על הכל. הדחוף ביותר הוא לראשות המפלגה בליכוד. רציתי 14 יום כדי שיהיה זמן לפרסם את זה, אבל מאחר והרוב קבע שהפרסום יהיה רק לאחר הבחירות, אין מניעה שזה יהיה 14 ימים או אפילו שבוע ימים לפני הבחירות. לכן במקום 14 צריך לכתוב 7 ימים. 

סיגל קוגוט:


הנושא השני הוא תוך כמה זמן מגיש המועמד דוח למבקר המדינה. היום כתוב בחוק עשרה שבועות, אתמול רצו לקצר את זה לארבעה שבועות והרגשתי שלא נתתם את דעתכם מספיק בנושא הזה. אתם צריכים להגיד תוך כמה זמן מיום הבחירות המקדימות יינתן למבקר המדינה דוח על הקמפיין. היום יש עשרה שבועות לכל מבקר פנימי של מפלגה. 

היו"ר מיכאל איתן:

נתתי למבקר המדינה ארכה לפרסם את הדוח ואני לא יכול לומר לחכות עשרה שבועות עד שיגישו לך את הדוח. תקציב הבחירות שלנו הוא 250,000 שקל, כמה זמן צריך כדי להגיש דוח?

אפרים סנה:


אם אתה רוצה להגיש דוח אמיתי ורציני עד הגרוש האחרון, זה יכול לקחת הרבה זמן. יש ילדים שעומדים בצמתים ומחלקים דפים וגם עליהם אתה צריך להגיש דוח. 

זהבה גלאון:


 תקבע שישה שבועות. 

היו"ר מיכאל איתן:

אני לא יכול לקבוע שישה שבועות כי גם מבקר המדינה צריך זמן לפרסם את הדוח. מדובר בסכומים קטנים. אני מבין שמועמד שרץ והתקציב שלו עד שני מיליון שקל, ארבעה שבועות לא יספיקו לו, אבל מועמד שצריך לתת דוח על 200,000 שקל, עם כל הכבוד, מה הבעיה? אם אין לו קבלות הוא יכול להביא את הקבלות בהמשך. 

אפרים סנה:


אתה רוצה דוח מושלם. אולי תקבע שיהיה דוח ראשוני ואחר כך דוח סופי? אתה הרי רוצה שזה יהיה נקי ומלא ולכן אני אומר לך מנסיוני שדוח כללי אתה יכול לתת אחרי שלושה שבועות. כדי להוציא דוח חלוט, סופי, עם אחרון הילדים בדימונה שחילק כרוזים בקלפי, אתה צריך 42 יום, שישה שבועות. 

היו"ר מיכאל איתן:

 כמה זמן לוקח להגיש דוח על 400,000 שקל? שעתיים-שלוש של עבודה? 

אפרים סנה:


אתה רוצה דוח מדויק. לקח לי חודש ימים להוציא דוח על 130,000. אתה רץ אחרי אחרון מדפיסי החולצות וכו'. 

היו"ר מיכאל איתן:

 עם כל הכבוד, נדמה לי שרצתי ליותר מערכות בחירות ממך. אני לא מקבל את זה שעל 400,000 שקל לא נהיה מסוגלים להוציא דוח תוך ארבעה שבועות. בושה להגיד את זה. זה אומר שאנחנו לא מנהלים ספרים כמו שצריך. 

אפרים סנה:


להיפך, מי שרוצה לחפף ולרמות יגיש דוח תוך שבוע. 

היו"ר מיכאל איתן:

 גם לילדים שאתה מעסיק אתה משלם כסף תוך עשרה ימים. אתה יודע שאתה צריך להגיש דוח? תחתים אותם מראש כולל כל הפרטים - תעודת זהות, חוזה עבודה וכו'. מי שלא יודע להגיש דוח תוך ארבעה שבועות הוא או נוכל או אימפוטנט. שלא יבוא לכנסת. איזו נורמה אני מציג למנהל הציבורי ולעם ישראל?

אפרים סנה:


כמה היה בחוק הקודם?

סיגל קוגוט:


עשרה שבועות. 

היו"ר מיכאל איתן:

 בחוק הקודם לא עשו אבחנה בין אדם שרץ לראשות לבין אדם שרץ כחבר כנסת. 

אפרים סנה:


המספר הרב ביותר של מועמדים שרץ לפריימריס היה במפלגה שלי. את העסק הזה אני מכיר לפניי ולפנים ואני אומר לך שלקח לנו חודש עבודה. 

היו"ר מיכאל איתן:

 הצעתי ארבעה שבועות ואדרבא, הצעתי שישה שבועות למי שרץ בתקציבים גדולים לראשות רשימה. גם אם אני לא אגיש דוח מושלם, זאת לא עבירה. לא כתוב כאן שזאת הפרת הוראה אם מגישים דוח לא מלא. יש סנקציה על פיגור?

סיגל קוגוט:


 כן. מי שלא הגיש את הדוח לפי הוראות הסעיף... והכוונה לכל הדברים - מה יכלול הדוח, מתי יוגש הדוח וכו'.

היו"ר מיכאל איתן:

 הכל כפוף לשיקול דעת של מבקר המדינה. אם מבקר המדינה יאשר לו או אם הוא יבקש ארכה ממבקר המדינה, זה בסדר. 

סיגל קוגוט:


אתה רוצה שייכתב: אלא אם מבקר המדינה נתן ארכה?

היו"ר מיכאל איתן:

 כן. זה סעיף שפותר את הבעיה. 

אפרים סנה:


אנחנו עוסקים בבני אדם וכל אלה שעבדו בפריימריס נכנסים למחרת היום למערכת הבחירות הכללית והם כולם הולכים לנוח לכמה ימים. 

משה גפני:


 החוק הזה לא יחול על מי שאין לו בחירות מקדימות?

היו"ר מיכאל איתן:

 הוא יחול על כולם. 

משה גפני:


 ביהדות התורה אני צריך להגיש דוח?

היו"ר מיכאל איתן:

 יש לכם גוף בוחר?

משה גפני:


 מועצת גדולי התורה. 

היו"ר מיכאל איתן:

 אספת כסף כדי לשכנע את מועצת גדולי התורה?

משה גפני:


 אם אני אאסוף כסף לשכנע את מועצת גדולי התורה אין לי סיכויים להיבחר. 

היו"ר מיכאל איתן:

 אם כך החוק לא יחול עליך. 

משה גפני:


 השאלה היא האם אני צריך להגיש דוח על דבר שלא עשיתי. 

היו"ר מיכאל איתן:

 מבקר המדינה יוציא הנחיות ואם הוא יאמר שאתה צריך להגיש דוח על כך שאין אצלך פריימריס ואתה לא מוציא גרוש, תמלא דוח. 

משה גפני:


 למה לא להכניס בחוק שמי שלא מקיים בחירות מקדימות, החול לא חל עליו?

היו"ר מיכאל איתן:

 זה ברור. אלה הנחיות של מבקר המדינה. היום החוק אומר שאם יש בחירות מקדימות, החוק חל. אם אין בחירות מקדימות, הוא לא חל. 

סיגל קוגוט:


לא. החוק חל על כל הליך שבו בוחרים. האם מה-0 עד ה-500 כולל גם את מועצת גדולי התורה? מדובר בכל הליך של בחירות לקראת הבחירות לכנסת. השאלה היא האם אלה בחירות. 

היו"ר מיכאל איתן:

 לא, זה לא מה שהוא שואל. 

אפרים סנה:


ההחלטה נעשית בהרמת ידיים?

משה גפני:


 עד היום זה לא היה בהרמת ידיים. 

אפרים סנה:


אם אין הרמת ידיים, אין בחירה. 

משה גפני:


 אבל תקנונית זה יכול לקרות. 

היו"ר מיכאל איתן:

 גם במע"מ אתה צריך להגיש דוח 0. אתה צריך להגיש דוח. אנחנו מחוקקים ואנחנו לא נחוקק חוק שפוטר מישהו מלהגיש דוח. אולי אתה לא מגייס כסף ומישהו אחר כן יגייס? החוק חל על כולם, הוא שוויוני. יוציא מבקר המדינה הנחיות, אתה תאיר את עיניו של מבקר המדינה ותאמר לו: אני מבקש שתעשה פרוצדורה קלה מאד למי שאין אצלו הליך של בחירות או שהוא לא מגייס כסף ולא מוציא. תהיה הצהרה שאומרת: אני לא מגייס כסף ולא מוציא כסף למערכת הבחירות. זה בסמכותו של מבקר המדינה לפטור אותך. החובות הן לפעול על פי הנחיות מבקר המדינה לגבי המיון של הספרים ושאר החובות נובעות מגיוס הכספים. 

משה גפני:


 עד היום לא נכללנו בכל החוקים של הבחירות המקדימות. 

היו"ר מיכאל איתן:

 אני יודע שאני לא אצליח לשכנע אותך גם עד אחרי הבחירות. 

אפרים סנה:


אין לך בעיה. 

משה גפני:


 אני יכול להגיש הסתייגות?

יולי-יואל אדלשטיין:


 אתה מוציא מכתב בחתימתך למבקר המדינה שאומר: להודיעך, במפלגה שלי אין בחירות מקדימות. 

היו"ר מיכאל איתן:

לא כך זה יהיה. מבקר המדינה יוציא הנחיות וחבר הכנסת גפני צריך לדבר עם מבקר המדינה. הוא צריך לומר שהחוק הזה מיועד למי שמנהל מערכת בחירות ולמי שלא ולכן אני מבקש שלא תסבך אותי בבירוקרטיות מיותרות, דוחות וכו' אלא תן לי טופס המשחרר אותי מכל החובות וההוראות שאתה נותן אם אני מצהיר שאני לא מוציא כסף. 

משה גפני:


 למה לא להכניס מילה בחוק?

היו"ר מיכאל איתן:

 אני לא רוצה. עכשיו אני כבר לא יכול, גם אם אני רוצה. אני רץ נגד השעון. מערכת בחירות אחת שהחוק הזה דן בה כבר הסתיימה והשנייה בעיצומה. אני לא אפתח עכשיו את הדיונים בנושא. 

משה גפני:


 אני יכול להכניס הסתייגות?

היו"ר מיכאל איתן:

 לא, כי זה לא על סדר היום. אתה יכול להצביע נגד החוק במליאה. יכולת לבוא קודם, אנחנו דנים בחוק הזה כבר חודשים. 

משה גפני:


 הייתי בטוח שזה לא חל עלינו. אני לא חושש מהעניין ועד היום מי שלא חלות עליו בחירות מקדימות, לא נכלל בחוק. 

היו"ר מיכאל איתן:

 הפרשנות שלי היא שזה לא חל עליך. 

משה גפני:


יש חשש שזה כן יחול ואז מתחילה הבירוקרטיה. 

היו"ר מיכאל איתן:

 יש לכם רשימת מועמדים שנרשמים? זה לא הליך שבו אתם מגישים מועמדים, מפרסמים וקובעים עד איזה יום מותר להגיש מועמדות. אין דבר כזה. יכול להיות אדם שאף אחד לא נקב בשמו ופתאום הוא מופיע ברשימה. 

משה גפני:


נכון. אני מודה לך, אבל אני מבקש שאם זה כן יחזור לוועדה...

היו"ר מיכאל איתן:

זה לא יחזור לוועדה. 

משה גפני:


 אם תהיה אפשרות תקנונית וטכנית, אני מבקש להוסיף מילת הסתייגות. 

היו"ר מיכאל איתן:

 אתה יכול הסתייגות דיבור, אם אתה רוצה. 

משה גפני:


 לא, הסתייגות דיבור לא מעניינת אותי. 

היו"ר מיכאל איתן:

החלטנו שבמקום 14 ימים ייכתב 7 ימים. התיקון השני קובע שהמועד שבו המועמד חייב להגיש דוח למבקר המדינה יהיה 4 שבועות אם זאת התמודדות למקום בכנסת ו-6 שבועות אם זאת התמודדות לראשות הרשימה. כמו כן רשאי מבקר המדינה לתת הארכה על פי שיקול דעתו אם מצא לנכון. 

הצבעה

בעד התיקון לחוק - פה אחד

נגד - אין

נמנעים -אין

התיקון לחוק נתקבל.

היו"ר מיכאל איתן:

 התיקון לחוק התקבל פה אחד, ללא מתנגדים וללא נמנעים. אני מאד מודה לכולם, הישיבה נעולה. 

הישיבה ננעלה בשעה 14:50.

